B. Bugár, podpredseda NR SR: (2004-05-12):
Budeme pokračovať prvým čítaním o vládnom návrhu zákona o vyplatení jednorazového príspevku poberateľovi dôchodku v roku 2004 ... ale ako vidím, pán minister nám nejako chýba. No, nemôžeme druhý, lebo pán minister tu má rôzne ďalšie sociálne veci... No, páni poslanci, vážené pani poslankyne, páni poslanci, máme ďalšiu možnosť, je však otázke, či s tým bude vyjadrený všeobecný súhlas, že tu máme poslanecký návrh viacerých poslaneckých skupín, napríklad prvý je v poradí návrh pána poslanca Ondriaša, potom pán Drgonec tu má, ak bude všeobecný súhlas, môžeme pokračovať s poslaneckými návrhmi. Áno? (Všeobecný súhlas.) Ďakujem veľmi pekne. Takže budeme pokračovať a pán minister bude musieť počkať, samozrejme. Takže, áno,  ústretovosť opozície si veľmi vážim aj ja. Takže budeme pokračovať prvým čítaním o návrhu pána poslanca Národnej rady Slovenskej republiky Karola Ondriaša na vydanie zákona o ingerencii do niektorých občianskych a obchodných záväzkových vzťahov plynúcich zo zmluvy o pôžičke, zmluvy o výpožičke a zmluvy  o úvere a kúpnej zmluvy, aby nedochádzalo k neekvivalentnému pomeru vzájomného plnenia a k porušovaniu etických princípov a o zmene a doplnení niektorých zákonov (Zákon o úžere), tlač 598. Pán poslanec Ondriaš, nech sa páči, ako predkladateľ máte slovo. K. Ondriaš, poslanec: Vážený pán predsedajúci, vážené pani poslankyne, vážení poslanci, v poslednom období jedným z vážnych spoločenských neduhov je úžera. Ide o hrubý nepomer vzájomného plnenia so špekulatívnym cieľom rýchlo a bezdôvodne sa obohatiť. Áno, mnohé fyzické, ale aj právnické osoby už roky ponúkajú občanom nachádzajúcim sa v zlej sociálnej situácii prostredníctvom rôznych reklám rýchle pôžičky so štvorpercentným aj viac percentným týždenným úrokom. V skutočnosti títo veritelia ponúkajú úver s ročným úrokom viac ako 200-percentným, pričom priemerná ročná úroková miera v kategórii úrokov poskytovaných komerčnými bankami občanom podľa odporúčanej diskontnej sadzby Národnej banky Slovenska je ani nie desatina percenta z týchto úrokoch. Veritelia zároveň poskytnuté pôžičky zabezpečujú vysokou zmluvnou pokutou a prevodom vlastníckeho práva, a to najmä k pozemkom, k rodinným domom a k bytom, ktoré vlastnia dlžníci. To znamená, že keď dlžník nezaplatí pôžičku načas, často príde o pozemok, rodinný dom alebo byt. Zmluvy o pôžičke a zmluvy o zabezpečení záväzku prevodom práva sú často tak koncipované, že dlžník, ak je v omeškaní, musí zaplatiť vysoké úžernícke úroky, vysokú zmluvnú pokutu, a ak termín splatenia pôžičky nedodrží aj len minimálnym splátkovým zostatkom, veriteľ sa stáva vlastníkom veci, ktorá túto pôžičku zabezpečuje niekedy i vlastníkom výšky už splateného dlhu. Okrem toho veritelia aj právnické osoby voči fyzickým osobám často využívajú možnosť, že tieto zmluvné vzťahy riešia podľa ustanovení Obchodného zákonníka, čo je pre fyzické osoby značne nevýhodné. Väčšina týchto veriteľov sú obchodnými spoločnosťami, poskytujú úžernícke pôžičky bez akejkoľvek spoločenskej kontroly, nepodliehajú bankovému dozoru a zdanlivo konajú v súlade so zákonom. V Trestnom zákone je aj trestný čin úžery. Orgány činné v trestnom konaní aj súdy majú však problém preukázať páchateľovi, že naplnil skutkovú podstatu tohto trestného činu, keď Občiansky zákonník a Obchodný zákonník páchať túto trestnú činnosť v podstate umožňuje. Aby sme napravili tento stav, opätovne predkladám do Národnej rady Slovenskej republiky návrh zákona o úžere, ktorým tento stav riešim. Návrh zákona vypúšťa z Občianskeho zákonníka zabezpečenie záväzku prevodom práva, stanovuje maximálne úroky v dvojnásobnej výške odporúčanej diskontnej sadzby Národnej banky Slovenska pre komerčné banky v príslušnej kategórii úrokov, vypúšťa z Obchodného zákonníka ustanovenie, že Obchodný zákonník je možno aplikovať aj na občianskoprávne vzťahy medzi fyzickou osobou nepodnikateľa a podnikateľským subjektom a ustanovuje aj podmienky bankového dozoru pre podnikateľské subjekty, ktoré pôžičky poskytujú ako nebankové subjekty. Navrhovaný zákon sprehľadní a zjednoduší riešenie predmetných záväzkových vzťahov v praxi a vo väzbe na Trestný zákon umožní ľahšie stanoviť skutkovú podstatu trestných činov spáchaných proti majetku, najmä trestného činu úžery. Často sa argumentovalo, že takýto zákon negatívne ovplyvní podnikateľské aktivity. Myslím si, že s týmto tvrdením nemôžeme súhlasiť, pretože štát má vytvárať podmienky na podnikanie, ale na podnikanie čestné, a nie úžernícke. Návrh zákona je predložený do prvého čítania Národnej rady Slovenskej republiky, a preto ak postúpi do druhého čítania, uvítam všetky pozmeňujúce návrhy, ktoré ho vecne, právne i legislatívnotechnicky ešte vylepšia pri zachovaní jeho cieľa a filozofie zákona. Štát, špeciálne Národná rada a vláda sú obviňovaní, že zavinili zlou, respektíve nedostatočnou legislatívou a nečinnosťou krach bankových a nebankových subjektov. V skutočnosti parlament a vláda zavinila okradnutie klientov a tragédiu mnohých postihnutých osôb. Vážené pani poslankyne, vážení poslanci, zabráňme ďalšiemu okrádaniu občanov a prispejme k tomu, aby sa čestnosť viac vyplácala ako nečestnosť. Ďakujem za pozornosť. (Potlesk.)